RÅDETS FORORDNING (EF) Nr. 1935/95 af 22. juni 1995 om ændring af forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Kommissionen har ved forordning (EØF) nr. 2092/91 (4) fået særligt mandat til at tage en række bestemmelser i samme forordning op til fornyet behandling inden den 1. juli 1994 og til at fremlægge relevante forslag med henblik på en eventuel revision af forordningen;

de bestemmelser, der udløber den 1. juli 1995, om mærkning af landbrugsprodukter og levnedsmidler, der indeholder en ingrediens af landbrugsoprindelse, som er blevet produceret af landbrugere i forbindelse med omlægning fra traditionelt landbrug til økologisk landbrug, bør forlænges, således at landbrugerne kan få anerkendt deres ekstraomkostninger ved produktionen gennem en passende mærkning af produkterne;

ved den revision af artikel 5, 10 og 11, som Rådet ønskede foretaget inden den 1. juli 1994, har det vist sig at være nødvendigt med en række tekniske og redaktionelle ændringer både af disse artikler og af visse andre bestemmelser for at sikre en hensigtsmæssig forvaltning og gennemførelse af forordningen; arbejdet med at ændre disse regler er derfor blevet prioriteret højere end udarbejdelsen af reglerne for animalsk produktion, der bør udskydes i en kortere periode;

det har ved revisionen vist sig, at bestemmelserne om mærkning af levnedsmidler, der kun til dels er fremstillet af ingredienser af landbrugsoprindelse, som er produceret efter den økologiske produktionsmetode, bør ændres, så der bliver bedre mulighed for at fremhæve den økologisk producerede bestanddel af sådanne levnedsmidler;

det har desuden vist sig, at den i bilag V fastsatte angivelse fortsat bør være valgfri, men også at den, for at forhindre misbrug, kun bør anvendes for færdigpakkede levnedsmidler eller produkter, der sælges direkte fra producenten eller forarbejdningsvirksomheden til den endelige forbruger på den betingelse, at produktets art klart kan identificeres;

det er også blevet klart, at formeringsmateriale bør stamme fra økologisk dyrkede planter, men at der er behov for en undtagelsesordning, så producenter i en overgangsperiode kan anvende traditionelt produceret formeringsmateriale, hvis der ikke er velegnet økologisk produceret materiale til rådighed;

af samme årsager skal hele udplantningsplanter, der er produceret traditionelt og er bestemt til plantning med henblik på produktion af planter, kunne anvendes i en overgangsperiode;

en række produkter, som er blevet anvendt før vedtagelsen af forordning (EØF) nr. 2092/91 i overensstemmelse med de principper for økologisk landbrug, der er blevet fulgt i Fællesskabet, er ikke medtaget i forordningens bilag II; det bør være tilladt at anvende sådanne produkter, forudsat at det også er tilladt at anvende dem i traditionelt landbrug;

endelig bør det i forordningen præciseres, at den fastsatte kontrolordning også gælder for importører af produkter fra tredjelande, som er etableret i Unionen;

forordning (EØF) nr. 2092/91 bør derfor ændres -

UDSTEDT FØLGENDE FORORDNING:

Artikel 1

I forordning (EØF) nr. 2092/91 foretages følgende ændringer:

1) I artikel 1, stk. 2, ændres »1. juli 1992« til »30. juni 1995«.

2) Artikel 4, nr. 2, affattes således:

»2) produktion: aktiviteter på landbrugsbedriften med henblik på fremstilling, emballering og første mærkning som økologisk producerede produkter af landbrugsprodukter, der produceres på samme bedrift«.

3) Artikel 4, nr. 3, affattes således:

»3) tilberedning: aktiviteter i forbindelse med konservering og/eller forarbejdning af landbrugsprodukter samt emballering og/eller ændringer i mærkningen som økologisk producerede produkter af de friske eller ferske, konserverede og/eller forarbejdede produkter«.

4) Artikel 4, nr. 6, affattes således:

»6) Ingredienser: stoffer, herunder tilsætningsstoffer, der anvendes ved tilberedning af produkter omhandlet i artikel 1, stk. 1, litra b), og som er defineret i artikel 6, stk. 4, i direktiv 79/112/EØF om tilnærmelse af medlemsstaternes lovgivning om mærkning af og præsentationsmåder for levnedsmidler bestemt til den endelige forbruger samt om reklame for sådanne levnedsmidler«.

5) I artikel 4 tilføjes følgende numre:

»9) færdigpakket levnedsmiddel: salgsenhed som defineret i artikel 1, stk. 3, litra b), i direktiv 79/112/EØF

10) ingrediensliste: ingrediensliste som omhandlet i artikel 6 i direktiv 79/112/EØF.«

6) I artikel 2, artikel 5, stk. 1, litra b), artikel 9, stk. 9, litra a), artikel 11, stk. 1, litra b), artikel 11, stk. 2, litra a), og artikel 11, stk. 6, litra a), ændres »artikel 6 og 7« til »artikel 6«.

7) I artikel 5, stk. 1, tilføjes følgende litra:

»d) for produkter, der er tilberedt efter den 1. januar 1997, skal mærkningen indeholde navnet og/eller kodenummeret på den kontrolmyndighed eller det kontrolorgan, som producenten hører under. Valget mellem navn og kodenummer foretages af medlemsstaten, som meddeler Kommissionen sin afgørelse.«

8) Artikel 5, stk. 2, udgår.

9) Artikel 5, stk. 3, affattes således:

»3. I mærkningen og reklamen for et produkt som omhandlet i artikel 1, stk. 1, litra b), må produktets varbetegnelse kun indeholde angivelser, der henviser til den økologiske produktionsmetode, hvis følgende betingelser er opfyldt:

a) mindst 95 % af produktets ingredienser af landbrugsoprindelse skal være eller stamme fra produkter, som er frembragt i overensstemmelse med reglerne i artikel 6 eller er indført fra tredjelande under ordningerne i artikel 11

b) alle produktets øvrige ingredienser af landbrugsoprindelse skal være ingredienser, der er anført i bilag VI, litra C, eller være midlertidig tilladt i en medlemsstat i overensstemmelse med de gennemførelsesforanstaltninger, der måtte være vedtaget i henhold til stk. 7

c) produktet må kun indeholde stoffer, der er anført i bilag VI, litra A, som ingredienser af ikke-landbrugsmæssig oprindelse

d) produktet eller dets ingredienser af landbrugsoprindelse, som omhandlet i litra a), må ikke have været underkastet behandlinger, der omfatter anvendelse af stoffer, som ikke er anført i bilag VI, litra B

e) produktet eller dets ingredienser må ikke have været underkastet behandlinger, der omfatter anvendelse af ioniserende stråling

f) produktet skal være tilberedt eller importeret af en erhvervsdrivende, der er undergivet kontrolforanstaltningerne i artikel 8 og 9

g) for produkter, som er tilberedt efter den 1. januar 1997, skal mærkningen indeholde navnet og/eller kodenummeret på den kontrolmyndighed eller det kontrolorgan, som den erhvervsdrivende, der udfører den sidste del af produktions- eller tilberedningsprocessen, hører under. Valget mellem navn og kodenummer foretages af medlemsstaten, som meddeler Kommissionen sin afgørelse.

Angivelsen vedrørende økologiske produktionsmetoder skal klart præcisere, at der er tale om en produktionsmetode i landbruget, og skal være ledsaget af en henvisning til de pågældende ingredienser af landbrugsoprindelse, medmindre ingredienslisten indeholder en sådan tydelig henvisning.«

10) Artikel 5, stk. 4, affattes således:

»4. Ingredienser af landbrugsoprindelse kan kun medtages i bilag VI, litra C, hvis det er godtgjort, at det drejer sig om ingredienser af landbrugsoprindelse, der ikke produceres i tilstrækkeligt omfang i Fællesskabet efter reglerne i artikel 6, eller ikke kan indføres fra tredjelande efter reglerne i artikel 11.«

11) Artikel 5, stk. 5, affattes således:

»5. Mærkningen eller reklamen for et produkt, jf. stk. 1 eller 3, kan indeholde angivelser, der henviser til omlægning til den økologiske produktionsmetode, såfremt:

a) kravene i henholdsvis stk. 1 eller stk. 3 fuldt ud er opfyldt bortset fra kravet til varigheden af den omlægningsperiode, som er omhandlet i bilag I, nr. 1

b) en omlægningsperiode på mindst tolv måneder inden høsten er respekteret

c) de pågældende angivelser ikke forleder køberen af produktet til at tro, at der er tale om et produkt af samme art som dem, der opfylder samtlige krav i stk. 1 eller 3. Efter den 1. januar 1996 skal angivelserne bestå af ordene »produceret under omlægning til økologisk landbrug«, og være trykt med en farve, i en størrelse og med typer, som ikke er mere iøjnefaldende end produktets varebetegnelse; ordene »økologisk landbrug« må ikke være angivet på en mere iøjnefaldende måde end ordene »produceret under omlægning til«

d) produktet består af en enkelt ingrediens af landbrugsoprindelse

e) for produkter, som er tilberedt efter den 1. januar 1997, skal mærkningen indeholde navnet og/eller kodenummeret på den kontrolmyndighed eller det kontrolorgan, som den erhvervsdrivende, der udfører den sidste del af produktions- eller tilberedningsprocessen, hører under. Valget mellem navn og kodenummer foretages af medlemsstaten, som meddeler Kommissionen sin afgørelse.«

12) I artikel 5 indsættes følgende stykke efter stk. 5:

»5a. Uanset stk. 3 må der i mærkningen og reklamen for et produkt, som omhandlet i artikel 1, stk. 1, litra b), kun være angivelser, der henviser til den økologiske produktionsmetode, hvis følgende betingelser er opfyldt:

a) mindst 70 % af ingredienserne af landbrugsoprindelse skal være produkter, som er frembragt i overensstemmelse med reglerne i artikel 6 eller stamme fra sådanne produkter eller være indført fra tredjelande under de i artikel 11 fastsatte ordninger

b) alle øvrige ingredienser af landbrugsoprindelse skal være omfattet af bilag VI, litra C, eller være midlertidig tilladt i en medlemsstat i overensstemmelse med de gennemførelsesbestemmelser, der måtte være vedtaget i henhold til stk. 7

c) angivelserne, der henviser til den økologiske produktionsmetode, skal være anført på ingredienslisten i klar forbindelse med de ingredienser, der er fremstillet efter reglerne i artikel 6, eller som er indført fra tredjelande under de i artikel 6, eller som er indført fra tredjelande under de i artikel 11 fastsatte ordninger; de skal være trykt med samme farve, i samme størrelse og med samme typer som de andre angivelser på ingredienslisten. Disse angivelser skal dog også anføres i en særskilt deklaration, som skal anbringes i samme synsfelt som salgsbetegnelsen, og indeholde oplysning om, hvor stor en procentdel af de ingredienser, der er af landbrugsoprindelse eller forarbejdet på basis af ingredienser af landbrugsoprindelse, der er fremstillet efter reglerne i artikel 6, eller som er indført fra tredjelande under de i artikel 11 fastsatte ordninger. Den særskilte deklaration skal være trykt i en farve, størrelse og med typer, som ikke er mere iøjnefaldende end produktets varebetegnelse. Denne deklaration udformes således: »X % af ingredienserne af landbrugsoprindelse er fremstillet efter reglerne for økologisk produktion«

d) produktet må kun indeholde stoffer, der er anført i bilag VI, litra A, som ingredienser, der ikke er af landbrugsoprindelse

e) produktet eller dets ingredienser af landbrugsoprindelse, som omhandlet i litra a), må ikke have været underkastet behandlinger, der omfatter anvendelse af stoffer, som ikke er anført i bilag VI, litra B

f) produktet eller dets ingredienser må ikke have været underkastet behandlinger, der omfatter anvendelse af ioniserende stråling

g) produktet skal være tilberedt eller importeret af en erhvervsdrivende, der er undergivet de i artikel 8 og 9 fastlagte kontrolforanstaltninger

h) for produkter, som er tilberedt efter den 1. januar 1997, skal mærkningen indeholde navnet og/eller kodenummeret på den kontrolmyndighed eller det kontrolorgan, som den erhvervsdrivende, der udfører den sidste del af produktions- eller tilberedningsprocessen, hører under. Valget mellem navn og/eller kodenummer foretages af medlemsstaten, som meddeler Kommissionen sin afgørelse.«

13) Artikel 5, stk. 6, affattes således:

»6. I en overgangsperiode, der udløber den 31. december 1997, kan mærkningen og reklamen for et produkt som omhandlet i artikel 1, stk. 1, litra b), som delvis er fremstillet af ingredienser, der ikke opfylder kravene i stk. 3, litra a), henvise til økologiske produktionsmetoder, såfremt:

a) mindst 50 % af ingredienserne af landbrugsoprindelse opfylder kravene i stk. 3, litra a)

b) produktet opfylder de krav, der er anført i stk. 3, litra c), d), e) og f)

c) de angivelser, det henviser til økologiske produktionsmetoder:

- kun forekommer i den ingrediensliste, der er omhandlet i direktiv 79/112/EØF, senest ændret ved direktiv 89/395/EØF

- tydeligvis kun henviser til de ingredienser, der er fremstillet efter reglerne i artikel 6, og som er importeret under ordningen i artikel 11

d) ingredienserne og deres respektive indhold er anført i ingredienslisten i aftagende orden efter vægt

e) angivelserne på ingredienslisten er trykt med samme farve, i samme størrelse og med samme typer.«

14) Artikel 5, stk. 8, første afsnit, affattes således:

»8. Udtømmende lister over de stoffer og produkter, der omhandles i stk. 3, litra b), c) og d), og stk. 5a, litra b), d) og e), skal fastlægges i bilag VI, litra A, B og C, efter fremgangsmåden i artikel 14.«

15) Artikel 5, stk. 9, affattes således og følgende stk. 10 og stk. 11 tilføjes:

»9. Til beregning af de i stk. 3 og 6 omhandlede procentsatser anvendes de regler, der er fastsat i artikel 6 og 7 i direktiv 79/112/EØF.

10. Et produkt som omhandlet i artikel 1, stk. 1, må ikke både indeholde en ingrediens, der er fremstillet efter reglerne i artikel 6, og samme ingrediens fremstillet efter andre regler.

11. Inden den 1. juli 1999 tager Kommissionen bestemmelserne i denne artikel og i artikel 10 op til fornyet behandling og fremsætter relevante forslag med henblik på en eventuel revision.«

16) Artikel 6 affattes således:

»Artikel 6

1. Den økologiske produktionsmetode indebærer, at ved produktionen af de i artikel 1, stk. 1, litra a), omhandlede produkter, bortset fra frø og planteformeringsmateriale:

a) skal i det mindste bestemmelserne som anført i bilag I og i givet fald de tilhørende gennemførelsesbestemmelser være overholdt

b) må kun produkter, der består af stoffer som anført i bilag I og II, anvendes som plantebeskyttelsesmidler, vaske- og rengøringsmidler, gødningsstoffer, jordbehandlingsmidler eller til et andet formål, såfremt dette er specificeret i bilag II i forbindelse med bestemte stoffer. Produkterne må kun anvendes under overholdelse af de i bilag I og II anførte særlige betingelser og i det omfang, en tilsvarende anvendelse er tilladt i det almindelige landbrug i de pågældende medlemsstater i henhold til relevante fællesskabsbestemmelser eller nationale bestemmelser, der er i overensstemmelse med fællesskabsretten

c) må der kun anvendes frø eller planteformeringsmateriale, der er produceret efter den i stk. 2 omhandlede økologiske produktionsmetode.

2. Den økologiske produktionsmetode indebærer, at med hensyn til frø og planteformeringsmateriale skal moderplanten i forbindelse med frø og ophavsplanten eller -planterne i forbindelse med planteformeringsmateriale være produceret i overensstemmelse med stk. 1, litra a) og b), i mindst en generation, eller i tilfælde af flerårige afgrøder, i to vækstsæsoner.

3. a) Uanset stk. 1, litra c), kan frø og planteformeringsmateriale, som ikke er produceret efter den økologiske produktionsmetode, med tilladelse fra medlemsstatens kompetente myndighed anvendes i en overgangsperiode, som udløber den 31. december 2000, for så vidt brugeren af dette formeringsmateriale over for kontrolorganet eller medlemsstatens myndighed kan godtgøre, at det ikke var ham muligt at skaffe formeringsmateriale på Fællesskabets marked af en passende sort inden for den pågældende art, som opfylder kravene i stk. 2. I så fald skal der anvendes formeringsmateriale, der ikke er behandlet med produkter, som ikke er anført i bilag II, del B, hvis det findes på Fællesskabets marked. Medlemsstaterne informerer de øvrige medlemsstater og Kommissionen om de tilladelser, der meddeles i henhold til dette stykke.

b) Efter fremgangsmåden i artikel 14 kan det besluttes:

- at indføre restriktioner i den i litra a) nævnte overgangsforanstaltning vedrørende bestemte arter og/eller typer formeringsmateriale og/eller manglende kemisk behandling inden den 31. december 2000

- at bibeholde den undtagelse, der er givet mulighed for i litra a), efter den 31. december 2000 for bestemte arter og/eller typer formeringsmateriale og for hele Fællesskabet eller visse dele heraf

- at indføre procedureregler og kriterier for den i litra a) omhandlede undtagelse og fremsendelse af oplysninger herom til de berørte erhvervsorganisationer, de øvrige medlemsstater og Kommissionen.

4. Inden den 31. december 1999 tager Kommissionen bestemmelserne i denne artikel, og navnlig stk. 1, litra c), og stk. 2, op til fornyet behandling og fremsætter relevante forslag med henblik på en eventuel revision.«

17) Følgende artikel indsættes efter artikel 6:

»Artikel 6a

1. I denne artikel forstås ved »udplantningsplanter« hele planter til plantning med henblik på produktion af planter.

2. Den økologiske produktionsmetode indebærer, at når producenterne anvender udplantningsplanter, skal disse være produceret efter bestemmelserne i artikel 6.

3. Uanset stk. 2 kan udplantningsplanter, som ikke er produceret efter den økologiske produktionsmetode, anvendes i en overgangsperiode, som udløber den 31. december 1997, hvis følgende betingelser er opfyldt:

a) medlemsstatens myndigheder har tilladt anvendelsen, efter at brugeren/brugerne af sådant materiale til medlemsstatens kontrolorgans eller kontrolmyndigheds tilfredshed har godtgjort, at der ikke på Fællesskabets marked kan fås en passende sort af den pågældende art

b) udplantningsplanterne er siden såningen kun behandlet med produkter, som er opført i bilag II, del A og B

c) udplantningsplanterne kommer fra en producent, som har accepteret en kontrolordning svarende til ordningen i artikel 9 samt restriktionen i litra b); denne bestemmelse træder i kraft den 1. januar 1996

d) udplantningsplanterne er efter plantningen dyrket efter bestemmelserne i artikel 6, stk. 1, litra a) og b), i en periode på mindst seks uger før høsten

e) mærkningen af ethvert produkt, som indeholder ingredienser fra sådanne udplantningsplanter, må ikke omfatte den i artikel 10 omhandlede angivelse

f) med forbehold af en restriktion som følge af proceduren i stk. 4 trækkes enhver tilladelse, som er givet i henhold til dette stykke, tilbage ved knaphedens ophør og udløber senest den 31. december 1997.

4. a) Er der givet en tilladelse som omhandlet i stk. 3, meddeler medlemsstaten straks de øvrige medlemsstater og Kommissionen følgende oplysninger:

- dato for tilladelsens udstedelse

- navnet på den pågældende sort og art

- de mængder, der er nødvendige, og en begrundelse herfor

- knaphedens forventede varighed

- enhver anden oplysning, som Kommissionen eller medlemsstaterne anmoder om.

b) Hvis det af oplysninger fra en medlemsstat til Kommissionen og til den medlemsstat, der har givet tilladelsen, fremgår, at der i knaphedsperioden er tilstrækkelige mængder af en passende sort, skal medlemsstaten overveje at trække tilladelsen tilbage eller forkorte dens gyldighedsperiode og underrette Kommissionen og de øvrige medlemsstater om de trufne foranstaltninger senest ti dage efter at have modtaget oplysningerne.

c) Efter anmodning fra en medlemsstat eller på Kommissionens initiativ forelægges sagen for det i artikel 14 omhandlede udvalg til behandling. Efter proceduren i nævnte artikel 14 kan det besluttes, at tilladelsen skal trækkes tilbage eller dens gyldighedsperiode ændres.«

18) Følgende stykke indsættes efter artikel 7, stk. 1:

»1a. Betingelserne i stk. 1 gælder ikke for produkter, som inden vedtagelsen af denne forordning var almindelig anvendt efter de principper for økologisk landbrug, som blev fulgt i Fællesskabet.«

19) I artikel 9, stk. 1, ændres »erhvervsdrivende, der producerer eller tilbereder produkter som omhandlet i artikel 1« til »erhvervsdrivende, der producerer, tilbereder eller fra tredjelande importerer produkter som omhandlet i artikel 1«.

20) I artikel 9, stk. 5, litra b), ændres »uregelmæssigheder« til »uregelmæssigheder og/eller overtrædelser«.

21) I artikel 9, stk. 6, litra c) ændres »overtrædelser« til »uregelmæssigheder og/eller overtrædelser«.

22) I artikel 9, stk. 6, litra d), ændres »i stk. 7, 8 og 9« til »i stk. 7, 8, 9 og 11«.

23) I artikel 9 indsættes følgende stykke efter stk. 6:

»6a. Medlemsstaterne tildeler inden den 1. januar 1996 hvert kontrolorgan eller hver kontrolmyndighed, der er godkendt eller udpeget i overensstemmelse med denne artikel, et kodenummer. De underretter de øvrige medlemsstater og Kommissionen herom; Kommissionen offentliggør disse kodenumre i den liste, der er omhandlet i sidste afsnit i artikel 15.«

24) Efter artikel 9, stk. 10, indsættes følgende stykke:

»11. Fra den 1. januar 1998 skal godkendte kontrolorganer med forbehold af stk. 5 og 6 opfylde kravene i EN 45011 af 26. juni 1989.«

25) Artikel 10, stk. 1, affattes således:

»1. Angivelsen af og/eller logoet, der viser, at produkterne er omfattet af kontrolordningen, jf. bilag V, må kun anføres i mærkningen af de i artikel 1 nævnte produkter, hvis disse:

a) opfylder kravene i artikel 5, stk. 1 eller 3

b) under hele produktions- og tilberedningsprocessen har været undergivet den i artikel 9 omhandlede kontrolordning

c) sælges direkte fra producenten eller tilberedningsvirksomheden til den endelige forbruger i lukkede emballager eller bringes i handelen som færdigpakkede levnedsmidler; i forbindelse med direkte salg fra producenten eller tilberedningsvirksomheden til den endelige forbruger er det ikke nødvendigt med lukkede emballager, når det af mærkningen klart og tydeligt fremgår, hvilket produkt der er tale om

d) i mærkningen er forsynet med producentens, tilberedningsvirksomhedens eller sælgers navn og/eller firmanavn samt kontrolmyndighedens eller kontrolorganets navn eller kodenummer og de angivelser, der måtte kræves i henhold til forskrifterne for mærkning af levnedsmidler i overensstemmelse med fællesskabslovgivningen.«

26) I artikel 10, stk. 3, litra a), ændres »artikel 5, 6 og 7« til »artikel 5 og 6«.

27) Artikel 10, stk. 5, 6 og 7, affattes således:

»Generelle håndhævelsesforanstaltninger

Artikel 10a

1. Hvis en medlemsstat i forbindelse med et produkt, som kommer fra en anden medlemsstat, og som bærer en af de i artikel 2 og/eller bilag V omhandlede angivelser, konstaterer uregelmæssigheder eller overtrædelser vedrørende anvendelsen af denne forordning, skal den underrette den medlemsstat, der har udpeget kontrolmyndigheden eller godkendt kontrolorganet, samt Kommissionen herom.

2. Medlemsstaterne træffer de fornødne foranstaltninger til at undgå svigagtig anvendelse af de i artikel 2 og/eller bilag V omhandlede angivelser.«

28) I artikel 11, stk. 3, litra a), ændres »kontrolmyndigheden« til »kontrolorganet og/eller kontrolmyndigheden«.

29) I artikel 11, stk. 6, litra a), ændres »den 31. juli 1995«, til »den 31. december 2002«.

30) I artikel 11, stk. 6, litra a), affattes sidste punktum således:

»Den ophører på det tidspunkt, det besluttes at optage tredjelandet på den i stk. 1, litra a), omhandlede liste, medmindre den vedrører et produkt, som kommer fra et område, som ikke er nærmere præciseret i den beslutning, der omhandles i stk. 1, litra a), og tilladelsen ikke blev behandlet i forbindelse med den af tredjelandet fremsendte anmodning. Tredjelandet skal være indforstået med at lade godkendelsesordningen i henhold til dette stykke fortsætte.«

31) I artikel 11 tilføjes følgende stykke:

»7. Kommissionen kan efter fremgangsmåden i artikel 14 og efter anmodning fra en medlemsstat godkende et tredjelands kontrolorgan, som den pågældende medlemsstat har evalueret på forhånd, og tilføje dette land på den i stk. 1, litra a), omhandlede liste. Kommissionen underretter det pågældende tredjeland herom.«

32) I artikel 13 indsættes følgende led før første led:

»- gennemførelsesbestemmelser til denne forordning«.

33) I artikel 13 affattes sidste led således:

»- ændringer til bilag V med henblik på at fastlægge et EF-logo, der kan anvendes i forbindelse med eller i stedet for angivelsen af, at produkterne er omfattet af kontrolordningen«.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. juni 1995.

På Rådets vegne

Ph. VASSEUR

Formand

(1) EFT nr. C 326 af 3. 12. 1993, s. 8.

(2) EFT nr. C 128 af 9. 5. 1994, s. 112.

(3) EFT nr. C 148 af 30. 5. 1994, s. 24.

(4) EFT nr. L 198 af 22. 7. 1991, s. 1. Forordningen er senest ændret ved tiltrædelsesakten fra 1994.